বড়দিনের আগেই দার্জিলিংয়ে বন্ধ গ্লেনারিসের বার ও মিউজিক

ওয়েব ডেস্ক: শীতের মরশুমে পাহাড়ে পর্যটকদের ভিড়। দার্জিলিং (Darjeeling) বেড়াতে গিয়েছেন, আর গ্লেনারিজ ঢুঁ মারেননি এমন পর্যটক হাতে গোনা। কিন্তু বড়দিনের আগেই মনখারাপ পর্যটকদের। দার্জিলিঙের গ্লেনারিসের বার ও মিউজিক (Glenarys Bar and Music Closed) বন্ধের নির্দেশ। আগামী তিনমাসের জন্য এই নির্দেশিকা জারি হয়েছে বলে প্রশাসন সূত্রে খবর। আবগারি আইন অমান্য করায় তিন মাসের জন্য বন্ধ করে দেওয়া হল এই বার।

দার্জিলিং বেঙ্গল এক্সাইজের ক্রাইম ব্রাঞ্চ শৈলশহরের বিখ্যাত বার কাম রেস্তরাঁ গ্লেনারিস-এর বার এবং মিউজিক বন্ধ করে দিল। আজ, মঙ্গলবার থেকেই তিনমাসের জন্য বন্ধ করে দেওয়া হল এটি। ফলে বড়দিন ও নিউইয়ার পালন-সহ গোটা শীতকালই এই আকর্ষণ থেকে পর্যটকরা বঞ্চিত হবেন বলে খবর। আবগারি আধিকারিক জানিয়েছেন, আবগারি আইন ২৩৯ নং অমান্য করায় আগামী তিন মাসের জন্য বন্ধ করা হল বার। আবগারি দফতরের অনুমতি ছাড়া মিউজিকের আসর বসানো হত। আর তাই বার সিল করা হয়েছে। যদিও গ্লেনারিজের ম্যানেজারের দাবি, আইন মেনেই বার চালাচ্ছিলেন তারা। এমনকী প্রতিবছর রিনিউও সময়মতো করা হয়ে থাকে।